

Budapest, 2025. június.

**Pályázati kiírás**

**TDK publikációs nívódíjra**

2024/2025/2. (tavaszi) félévére

**A Budapesti Corvinus Egyetem**

**a 15/2022. számú – a hallgatók számára biztosított díjakról- elnöki testületi rendelkezés alapján pályázatot hirdet**

**TDK publikációs nívódíj elnyerésére az Egyetem hallgatói és munkavállalói számára a 2024/2025 tanév 2. félévében**

* 1. A TDK publikációs nívódíj célja, hogy ösztönözze a TDK-kutatások folytatását, azok elismert, rangos publikációs felületen történő megjelentetését.
  2. A díj adományozója a rektor.
  3. Pályázatot nyújthatnak be mindazok, akik az Egyetemmel hallgatói jogviszonyban vagy munkaviszonyban állnak.
  4. A pályázat benyújtásának feltételei:
     1. A publikáció alapját képező TDK-dolgozat legalább egy (1) szerzője a dolgozat benyújtásának félévében az Egyetemen aktív hallgatói jogviszonnyal rendelkezett.
     2. A publikáció alapját képező TDK-dolgozat az Egyetem által 2020. szeptember 1. és 2025. május 31. között megrendezett TDK-konferencián került benyújtásra.
  5. Pályázni olyan publikációval lehet, amely publikáció egyértelműen hivatkozik (lábjegyzetben vagy főszövegen) arra, hogy az Egyetem intézményi TDK-ján született dolgozat képezi az alapját. A pályázat során be kell nyújtani:
     1. A publikáció alapját képező TDK-dolgozatot.
     2. Megjelent státusz esetén a TDK-dolgozatra épült publikációt.
     3. Folyamatban státusz esetén a publikáció befogadó nyilatkozatát és lezárt kéziratát.
     4. A pályázathoz csatolni kell az Egyetemmel sem hallgatói, sem munkaviszonyban nem álló szerzők támogató nyilatkozatát (több érintett esetén valamennyiük nyilatkozatát) arra vonatkozóan, hogy a díjra a közös szerzői művel a pályázatot benyújtani kívánó hallgató vagy az egyetemmel munkaviszonyban álló munkatárs pályázhat.
  6. Az elnyert díj az Egyetemmel aktív hallgatói jogviszonyban álló hallgatónak, illetve az Egyetemmel munkaviszonyban álló személynek fizethető.
  7. A díj egyösszegű pénzbeli juttatás, összege a magyar nyelvű pályamű esetén bruttó 120.000.-Ft/publikáció, az angol nyelvű pályamű esetén bruttó 250.000.-Ft/publikáció. A díj benyújtott pályaművenként értelmezendő, így amennyiben a dolgozat több szerzős, a díj közöttük az általuk adott nyilatkozat, ennek hiányában egyenlő arányban oszlik meg. Amennyiben a szerzői közösséghez az Egyetemmel hallgatói jogviszonyban nem álló szerző is kapcsolódik, a rá jutó díj az Egyetemmel hallgatói jogviszonyban vagy munkaviszonyban álló személyek között megosztva kerül kiosztásra.
  8. Az Egyetem a díjat az intézményi TDK lebonyolítását követően adományozza.

1. A pályázatot és mellékleteit a Neptunban
   * + hallgatói pályázó esetén az „Ügyintézés/Kérvények/Kitölthető kérvények” menüpontjában elérhető „**P603-TDK publikációs nívódíj (H) 2024/2025/2”** kérvényen keresztül
     + munkavállalói pályázó esetén az „Ügyintézés/Kérvények/Kitölthető kérvények” menüpontjában elérhető „**O101-TDK publikációs nívódíj (M) 2024/2025/2”** kérvényen keresztül

kell benyújtani. **A pályázati időszak 2025. június 16. 10:00 órától kezdődik. A pályázat benyújtásának határideje 2025. június 20. 12:00 óra.** A határidő elmulasztása jogvesztő, igazolási kérelem benyújtására nincs lehetőség.

1. Hiánypótlásnak nincs helye. A (9) pontban meghatározott pályázati határidő lejártát követően további dokumentumok benyújtására – ideértve a már benyújtott dokumentumok javítását, cseréjét, továbbá korábban be nem nyújtott anyagok benyújtását – és/ vagy a pályázat kiegészítésére nincs lehetőség. A hiányosan benyújtott pályázatok a benyújtott dokumentumok alapján kerülnek elbírálásra.
2. A benyújtott pályázatokat minden tudományterületen (GTDT, KTDT, TTDT) háromfős (3 fő) szakmai bizottság véleményezi, amely bizottságok tagjait az adott tudományterület TDT elnöke jelöli ki az ETDT elnökével egyetértésben. Valamennyi bizottság állandó tagja az adott tudományterület TDT elnöke.
   1. A díj elbírálásának szempontjai:
      1. Angol nyelvű tanulmány esetén legalább Scopus Q2-es besorolás.
      2. Magyar nyelvű tanulmány esetén legalább MTA-A besorolás.
      3. Amennyiben a benyújtott pályázatok alapján kifizetendő összeg meghaladja az intézményi költségvetésben erre a célra meghatározott keretösszeget, amelyet a díjra történő jelölés felhívása tartalmaz, úgy a pályázatokat a publikációt közlő folyóirat AIP pontszáma alapján rangsorolja és azokat részesíti pénzbeli díjazásban, amelyek a keretösszegnek megfelelnek.
   2. A döntés ellen fellebbezésnek, jogorvoslatnak nincs helye.

Budapest, 2025. 06. 12.

Dr. Nagy Judit s.k.

hallgatói ügyelért felelős rektorhelyettes